Document ID: /fineweb-2-swissfilter-quality_10-filterrobots/filtered/01307.jsonl.gz/536

Lideri historik demokrat, Sali Berisha, deklaroi në Foltoren e Durrësit, se kërkon ndjesë për shkak se nuk ishte i vëmendshëm ndaj zhvillimeve në PD.
“Në këto zhvillime dramatike për shqiptarët, pjesën e pamohueshme e ka opozita, e cila në këto vite nuk arriti të organizojë aksione dhe veprime, por dështoi pothuajse në çdo nismë të ndërmarrë nga viti 2013 gjer më sot.
Përgjegjësia absolute i përket atij që ishte në timonin e PD-së, por në këtë dështim, Sali Berisha ka pjesën e tij të pamohueshme, ndaj unë jam këtu për t’u kërkuar ndjesë dhe për të shpjeguar se ku ishte gabimi im, cilat ishin gabimet e mia në këtë ecuri.
Jam përpjekur me gjithë forcën time që të kontribuoj me këshilla, sikundër jeni dëshmitarë se kam qëndruar nga mëngjesi deri në darkë, çdo ditë kundër rekordeve të zeza të qeverisë aktuale të Edi Ramës, kam mbrojtur interesat e demokratëve dhe të shqiptarëve, kam mbrojtur interesin kombëtar.
Gabimi im qëndron se në rast se unë me të vërtetë u tregova jashtëzakonisht i vëmendshëm në çështjet që rendita më sipër, u tregova i heshtur ndaj zhvillimeve në PD. Ndaj shkelmimit të normave, të parimeve të kësaj partie. Unë vërtet publikisht ngrita zërin kur në një listë të bërë pas mesnate, u ekzekutuan politikisht si në pusi njerëzit që kishin 20 vite kontribute në PD. Unë i kërkova Lulzim Bashës që të japë dorëheqjen pas zgjedhjeve të vitit 2017, pasi humbje të atillë nuk kishim njohur as në vitin 1997, por nuk nisa procesin e duhur që ai të merrte të gjithë përgjegjësitë për atë humbje të tmerrshme. Unë nuk mund të futesha pa asnjë projekt dhe kjo më pengonte mua. Por vjen një moment kur gabimet dhe mangësitë nuk të pengojnë më që të ngriheshin në lartësinë e kërkesave dhe pritshmërive dhe të luftoj për një parti më të bashkuar, më të hapur dhe më të fortë, që ecën e sigurt drejt fitores,” tha Berisha.
Lideri historik demokrat, Sali Berisha tha se Foltorja nuk ka për qëllim të mbrojë dinjitetin e tij, por ka një tjetër qëllim më madhor.
“Ju e dini që unë e kam mbrojtur dinjitetin tim, por Foltorja ka një qëllim madhor: që kurrë të mos mendojë kush se do e marrë peng këtë parti, t’ju marrë peng ju. Të vendosë në emrin tuaj, duke shkelmuar mbi ju.
Kjo betejë nuk ka asgjë mes meje dhe peng-kryetarit, ju jap fjalën e nderit.
Kjo ka të bëjë se peng-kryetari duke më fyer mua, ju dhe çdo demokrat, del një ditë jo si biri i Enverit, por si i biri i Idi Aminit, që pa pyetur askënd shkelmon mbi ju.
Por ai është peng dhe pengu nuk është kurrë vetja e tij. Ai u thotë ju atë që i diktojnë padronët e tij.
Kjo Foltore nuk është kundër miqve dhe partnerëve tanë, por synon që ne të vendosim së bashku që kjo parti të marrë vendime si një parti sovrane. Sovraniteti i saj qëndron që ju të shprehni mendimet tuaja. Sovraniteti qëndron në respektimin e forumeve që kemi zgjedhur,” tha Berisha.
Nga Foltorja e Durrësit, ish-kryeministri Sali Berisha rezervoi një paralajmërim edhe për kryeministrin aktual, Edi Rama.
“Unë e paralajmëroj Edi Ramën: mos luaj me fatet e pluralizmit në Shqipëri se do të presë fati i paraardhësve të tu.
Rregullat janë rregulla. Kape peng një njeri dhe kujton se do të shkelmosh mbi 620 mijë shqiptarë, që votuan ndryshe nga ti, kundër teje, pa llogaritur dhjetëra-mijëra të tjerë që u bleve votën.
Në greminë po shkon. Pasi të merremi me pengun, do merremi me padronin e pengut dhe përgjegjësia për të do jetë më e madhe se e kujtdo tjetër,” tha Berisha.
Sipas tij, demokratët janë në një mision për të ndryshuar qeverisjen, por gjithçka duhet ta nisin nga vetja.
Lideri historik demokrat, Sali Berisha, bëri thirrje nga Durrësi që të nisë mbledhja e firmave për të mbledhur Kuvendin Kombëtar.
“U ftoj ju, të dashur miq, të angazhohemi në një dialog mes të gjithëve demokratëve.
Ne do e bëjmë këtë Kuvend, në radhë të parë për të sanksionuar norma dhe standarde për rolin tuaj. Duhet të jeni ju që do zgjidhni me votën tuaj kandidatët për kryetarë bashkie, këshilltarët tuaj, deputetët tuaj, sepse këtë e kërkon maturia e demokracisë në këto 30 vite. Kjo është praktika më e suksesshme në vendet më të zhvilluara të botës.
Kuvendi do sanksionojë se kur një kryetar nuk mund të grabisë pushtetin e forumeve, dhe në momentin e parë që e bën atë, ai automatikisht nuk është më kryetar.
Do mbledhim Kuvendin edhe për t’u afruar shqiptarëve alternativën që ata e kanë jetike. Deri më sot ata kanë vetëm një alternativë: largimin në rrugët e botës. Jo, ne do ofrojmë alternativën tonë.
E duam Kuvendin që të bashkohemi me të gjithë demokratët që rezistuan në kohërat më të vështira, me të gjithë demokratët që kanë transformuar Shqipërinë si kurrë ndonjëherë, me të gjithë demokratët që këto tetë vite, derdhën lumenj djerse por u shkelmuan sepse pengu kishte probleme të tjera dhe jo interesat tuaja dhe jo kombëtare. Me të gjithë të rinjtë, intelektualët, grupet e tjera shoqërore, që e duan Shqipërinë një vend të besueshëm dhe shpresëdhënës.
Ndaj ftoj delegatët e Kuvendit që të firmosin për të respektuar veten e tyre, për një mision të ri të forcës që i përkasin. Të mbledhin Kuvendin, të miratojmë platformat dhe ta bëjmë PD-në një forcë politike sovrane dhe të besueshme, e cila ecën e sigurt drejt zgjedhjeve të ardhshme,” tha Berisha.
Lideri historik demokrat Sali Berisha iu përgjigj pyetjes së një të riu në Durrës, për çështjen e portit të Durrësit.
Ai tha se thuhet se kjo është aferë mes Edi Ramës dhe Lulzim Bashës. Por Berisha shtoi se porti i Durrësit do mbetet port i Perëndimit.
“Në historinë tonë kombëtare, Durrësi ka qenë spiranca perëndimore e popullit shqiptar. Këtu kombi ka pasur ganxhën e vet drejt Perëndimit. Porti i Durrësit vetëm i tillë do mbetet.
Ne jemi vend anëtar i NATO-s. Portet dhe aeroportet e vendeve anëtare të NATO-s janë objekte strategjike, me të cilat çdo vend është i detyruar të marrë pëlqimin nga aleanca, kështu që mund t’u them se ndonëse do kenë dhimbje të madhe, si kreu i Meduzës dhe pengu i tij, që i kanë aferat e përbashkëta këtu, por porti do të mbetet port i Perëndimit.
Nuk duhet të luajmë kurrë me identitetin tonë,” tha Berisha.
“Europa ka vendosur nismën e Berlinit, që ruan vokacionin tonë perëndimor. Ai i jep fund hegjemonisë serbe në rajon. Kurse ky me një fantazim sllavi të verbër, i jep heegjmoni serbëve në rajon.
Dje agjencia Reuters ka shkruar se po diskutohet që të hiqet perspektiva e anëtarësimit të vendeve të Ballkanit Perëndimor në BE. Po pse? Sepse europianët nuk duan të importojnë konflikte brenda hapësirës së tyre,” vijoi ish-kryeministri.
Lideri historik demokrat, Sali Berisha u pyet në Foltoren e Durrësit se përse është sulmuar nga multimiliarderi George Soros.
Berisha tha se bëhet fjalë vetëm për qëndrime parimore. Sipas tij, Soros kontrollon të gjitha OJF-të në vend, të cilat janë vendosur nën kontrollin e qeverisë.
Berisha tha se ka qenë kundër Sorosit sepse ai ka bërë gjithçka që reforma në drejtësi të vendoset nën pushtetin e Edi Ramës. Për këtë ai solli shembullin e vendimit të djeshëm të Gjykatës së Lartë në favor të Saimir Tahirit.
“Në të njëjtën kohë kur atje ekzekutohej polici nga narkobanditi, këndej jo vetëm nuk dënohej Saimir Habili, por prishej procesi dhe dërgohej sërish në gjykatën e partisë. Me këtë reformë nuk kam qenë dakord unë. Unë jam me parimin që kushdo, i majtë apo i djathtë, duhet të gëzojë një proces të drejtë,” tha Berisha.
Sipas tij, çështja tjetër e përplasjes me Soros lidhet me ndarjen e Kosovës.
“Çështja madhore e imja me Soros është se ai futi në axhendë shpërbërjen e Kosovës. Unë nuk pajtohesha kurrë me këtë. Kam kundërshtuar Mini-Shengenin dhe Ballkanin e Hapur, pasi hegjemonia serbe nuk sjell stabilitet. Ata mbeten problemi kryesor i paqes në rajon,” tha Berisha.
Gjatë Foltores së Durrësit, doli në pah edhe detaje të rënda nga katandisja e anëtarësisë së PD-së.
Fillimisht Berisha komentoi skandalin e fshirjes nga listat e anëtarësisë të të moshuarve.
“Një pensionist më takoi në zyrë dhe më tha: hapni ca zyra që të regjistrohemi, se na kanë përjashtuar. Të vijmë të regjistrohemi, ta dinë që jemi edhe ne,” tha Berisha.
Më pas, nga salla, ku duhet thënë se kishte shumë të rinj, një prej tyre tha se çfarë mund të bëhet për meritokracinë në parti, pasi ky është kthyer në problem.
“PD nuk mund të jetë parti e të ardhmes, nëse nuk shndërron në shtyllë kryesore të saj meritokracinë. Ekzistojnë potenciale të jashtëzakonshme për këtë gjë. Kjo nënkupton tërheqjen e një elite të mirë të shqiptarëve brenda dhe jashtë vendit.
Po ju jap një shembull këtu. Në vitin 1991, isha vëzhgues në zgjedhjet në Bullgari. Një parti mbretërore, fitoi 3 përqind të votave. Kjo parti, pas 5-6 vitesh u bë partia kryesore e Bullgarisë. Ajo arriti të integrojë vendin në NATO dhe BE. Një nga shkaqet kryesore ishte ekipi që zgjodhi. Një ekip ekspertësh me kualifikimet më të larta.
Ua dhashë këtë shembull, që hapja jonë ndaj vlerave të shqiptarëve, kudo që ndodhen, është jetike për të kapur kohën e humbur dhe përshpejtuar zhvillimin e vendit,” tha Berisha.
Sipas tij, pa u reformuar PD-ja, ajo do të vazhdojë të jetë shtojca e qeverisë.
Foltorja e Durrësit u mbyll me entuziazëm, ashtu siç kishte nisur. Mijëra njerëz e kanë pritur dhe kanë dëgjuar Berishën.
Këtë herë Berisha u bëri thirrje delegatëve të Kuvendit Kombëtar që të mbledhin firmat për thirrjen e këtij kongresi.
Sipas tij, qëllimi i Foltores nuk është dinjiteti i tij, por sovraniteti dhe forcimi i partisë, e cila është marrë peng.
Të pranishmit ishin sërish të interesuar për të mësuar nëse Sali Berisha do marrë drejtimin e partisë.
Ajo që ra në sy ishte se aktivistja Evi Kokalari, e cila ishte sërish në podium, tha se PD e ka kryetarin e saj. “Ai është Sali Berisha,” tha ajo, duke bërë që salla të shpërthejë në brohorima.
Kujtojmë se mediat sociale, por edhe të tjerat, kanë spekuluar se Kokalari mund të bëhet kryetare e PD.